LidanRubinov/Halacha-QA huggingface dataset:
שאלה: חזרה בתשובה על לשון הרע: לרב גם כאשר משתדלים לשמור על הלשון קורה לעתים כי בתוך כדי שיחת חולין או פגישה עם חברה כלשהי היא מבחינתה מתחילה לדבר משהו שאסור. אני מנסה פעמים רבות להטות את השיחה לנושא אחר או להפסיק את השיחה אך עדין קורה שכבר הספקתי לשמוע מספר משפטים. במצבים כאלה אני מנסה פעמים רבות לאחר השיחה להגיד לעצמי בלב שאני לא מאמינה ולא מקבלת את הדברים אך עדין זה לא פשוט. מה עושים?
תשובה: החיים באמת לא פשוטים. אם מדובר בדבר שראוי לחשוש מפניו אז אין בכך איסור. אם מדובר באדם שהוחזק ברשעות אין איסור לדון לכף חובה. אם מדובר בצדיק או באדם רגיל יש חיוב לדון לכף זכות. אדם יחשוב שכפי מה שהוא רוצה שידונו אותו לכף זכות כך ידון את האחרים.
שאלה: מחשבות זרות בזמן התפילה : לרב לעתים קורה כי תוך כדי תפילה חולפות בראשי מחשבות קשות בענייני אמונה כמו שאולי חלילה צריך להתפלל למשהו אחר או חלילה שד לאו דווקא רוצה בטובתנו וכו אני משתדלת לפני התפילה להגיד את התפילה שמבטלת את המחשבות הרעות וגם תוך כדי תפילה להדוף מיד את המחשבות הללו אך זה מציק לי ומעסיק אותי רבות. איך מתגברים ומתחזקים באמונה שד רוצה את התפילות שלנו ומקבל את התשובה על החטאים שלנו?
תשובה: אל תתיחסי למחשבות אלו. הן לא אמיתיות אלא כפייתיות, וככל שתילחצי מהן הן רק יופיעו יותר. אני מבקש ממך שגם תפסיקי לומר את התפילה למניעת מחשבות רעות. היא רק מזיקה. את צריכה להתפלל רגיל ולא להתרגש גם אם באו מחשבות רעות באמצע. זה לא נורא ולא אמיתי. אם הטירדות הכפייתיות מופיעות בתחומים נוספים חשוב לפנות לטיפול פסיכולוגי בכפייתיות. הרב יאיר וסרטיל
שאלה: אבקת גייר של דימטייז: ברצוני לבדוק אם אני יכול לשתות את אבקת הגיינר dymatize super elite mass שמיוצרת בחול, יש חברה בארץ שמוכרת גיינר עם כשרות אבל הם חדשים בתחום ולא טובים כמו דימטייז אלה הרכיבים: מלטודקסטרין, תערובת חלבונים (מי גבינה איזולט, מי גבינה מרוכזים, חלבון קזאין, חלבון ביצה), פרוקטוז, חומרי טעם טבעיים ומלאכותיים, תערובת ויטמין ומינרלים (פוטסיום כלוריד, ויטמין A, ויטמין D, קלציום פוספט, סודיום אסקורבט, ויטמין E, ניאצינמיד, חומצה פטנטונית, תחמוצת אבץ, ויטמין B6, תיאמין הודרוכלוריד (B1), חומצה פולית, ביוטין, ריבופלאבין, אשלגן יודי, ויטמין B12, סודיום סלנטיט).
תשובה: ב"ה שלו-ם וברכה גם כאשר אין בעיה במרכיבים צריך אישור כשרות למפעל כי אולי מייצר גם דברים לא כשרים. לגבי המוצר הנוכחי לא קבלת אישורי כשרות לחומרי הגלם שיתכן שחלקם לא כשרים וכל מוצרי החלב הם מחלב וגבינה של גוי שחכמנו מהגמרא עד השולחן ערוך אסרום בשתייה ואכילה. למרות שיש מיעוט פוסקים שהקלו בחלב כאשר קיים איסור ממשלתי לערב חלב אחר בחלב פרה, דבר זה לא מספיק כדי להתיר את המוצר בגלל הבעיות האחרות. הרב חגי בר גיורא
שאלה: שם לתינוק על שם הסבא: היי. קצת רקע- במשפחה היה סבא שנפטר ולאחר פטירתו כל אחד מילדיו קרא לבן הזכר הראשון שהגיע על שם הסב. אחד מהנכדים שנולד לפני מות הסב, רוצה גם לקרוא לילדו בשם הסב. האם יש בכך מניעה? הרי בעצם אחיו (שהוא דודו של התינוק) ו2 בני דודיו קרואיים גם באותו השם וכולם עדיין בחיים (עד 120 בע"ה)
תשובה: אין מניעה
שאלה: תפילה עם כוונה: לכבוד הרבנים אני לא מנהל אורח חיים דתי אבל מתפלל כל בוקר בבית מפריש מעשר למוסדות קודש באמונה חזקה מאוד.משתדל ומתפלל שבורא העולם יחזיר את כל עם ישראל בתשובה ובפרט את בני משפחתי אז יוקל גם לי. לעצם הענין: קראתי באיזה שהוא מקום שעדיף ללמוד או לקרוא מעט עם כוונה מאשר ללמוד או לקרוא הרבה ללא כוונה. יש בזה היגיון. והשאלה המתבקשת היא לגבי תעניות כולל ום כיפור. אדם שלא מרגיש שום דבר רגשי לגבי תעניות כולל יום כיפור מה הטעם שאחד כזה יצום?
תשובה: לך. שמחתי מאוד לקבל את מכתבך, לראות כמה אתה משתדל, למרות שלא קל לך. זה ממש נפלא, המשך כך ותזכה לברכת שמים. בשאלתך נגעת בנקודה מאוד יפה וחשובה, ואכן, כך הורו לנו חכמנו זכרונם לברכה שטוב מעט בכוונה מהרבה בלא כוונה. כך הדבר ביחס לתפילה, שהעיקר בה זה הכוונה, ובעוד דברים חשובים. הסיבה לדבר היא שה' יתברך רוצה את הלב שלנו, המעשים הם ביטוי של הלב, הם ההופעה המעשית של הלב שלנו, אך מעשים בלי לב חסר בהם המון המון. לכן מאוד מאוד חשוב להשקיע בלב, להתחבר בלב, לעשות מתוך הלב ולחיות את עבודת ה'. אלא שיחד עם זאת חשוב לדעת שאנו לא רק אנשי לב, אנו אנשי מעשה. התורה היא תורת חיים, לא רק תורת לב. כאשר הנצרות רצתה לב, היא ויתרה על העולם המעשי ובכך איבדה את העולם הזה ואת העולם הבא. חלק חשוב ביהדות זה לדעת את הגבולות, לעשות מה שצריך, אלא שצריך להכניס את המנגינה בתוך החוקים, להכניס את החיים בתוך הגבולות שהתורה מחייבת אותנו. הצום ביום כיפור הוא חובה, ואין הוא תלוי בהתחברות של האדם אליו או ברצון, אלא הוא חיוב גמור. אחר החיוב הזה יש עבודה של האדם לדעת לחיות נכון את הצום, לדעת להפוך את היום הזה ליום של התעלות עצומה, ליום של קדושה ושל דבקות בה', אך לא מתוך הריסה של המסגרת המחוייבת אלא מתוך קישור עמוק לדבר ה'. לכן, הצום הוא חיוב, וזהו דבר ה' הגדול מעלינו, והוא מחבר אותנו למשהו עליון ונצחי, ואנו זוכים לעבוד להתעלות לדברים, להידבק בדבר ה' העליון הזה. חשוב מאוד לדעת שרגש זהו משהו שבונים, משהו שעובדים עליו, ולכן חשוב לדעת לעבוד לבנות את הרגש לקראת יום כיפור. איך עובדים על הרגש הזה? ישנן דרכים רבות, ואם תרצה אשמח לכוון אותך לדרכים האלו, אך לא בוויתור על הרגש נשנה את היהדות, אלא נלמד איך להחיות את הרגש שלנו, ואיך לחיות את יום הכיפורים, היום הגדול בשנה, בכל השלמות שלו. אשמח להיות בקשר ולעזור בכל מה שאוכל, הן במשפחה והן בהדרכה בהתעלות ואף באופן המעשי לקראת יום כיפור הקרב ובא. בברכת הצלחה רבה הרב יצחק גרינבלט.
שאלה: מעמד האישה ביהדות:. יש לי שאלה שמפריעה לי מאד ואשמח לקבל עליה מענה. על פי ההלכה. האם זה נכון שאם ישנם שני פצועים על המטפל להציל קודם גבר ורק אחר כך אישה? כמו כן האם זה נכון שילדה מעל גיל 3 שנאנסה מחתנים אותה עם אותו אדם שאנס? ועוד כהנה וכהנה לגבי אישה על פי ההלכה. אם שניהם נכונים כבוד הרב אז האם קיימת סיבה אחרת שאינה קשורה בעצם בהיותה במעמד נמוך יותר מהגבר לדברים הנל ומהי? וכל זאת ששאלתי אני מבין שאינם רוח היהדות כיום אך ההלכה היא חלק מכריעה מאד בחיינו ובסופו של יום הוא הקובע את הלך הדת. על הסבלנות מצפה לתשובה.
תשובה: לך. שמחתי מאוד לקבל את שאלותיך היפות, וחשוב מאוד לדעת שלא להתבייש לשאול, שהשאלות הן הפתח להבנה. כבר אמרו לנו חכמי ישראל, שלא הביישן למד ולכן כל מה שאתה רוצה, אתה מוזמן לשאול, ואשתדל לענות ולעזור. ואם יהיו דברים הדורשים יותר העמקה והרחבה, אשמח לכוון למקום שבו תוכל לעיין בדברים, לשמוע שיעורים וללמוד בצורה מקיפה ומשמעותית. ברשותך אעבור ישירות לשאלותיך היפות, אחת לאחת בעזרת ה'. 1. לפי ההלכה כאשר מדובר בגבר ואשה פצועים, חייבים לטפל במי שנמצא בסכנה ומדובר בהצלת החיים שלו. במידה ושניהם באותה רמה של פציעה, השיקול הוא למי הטיפול קודם יותר מבחינה מקצועית. אין הבדל בנושא הזה בין גבר לאשה. אכן, יש בעבר היה דיון בנושא, ואם תרצה אשמח בהזדמנות להרחיב בדבר, אך כך היא ההלכה הפשוטה, וכך עושים בכל מקום. 2. כאשר בת נאנסה והיא רוצה לחיות עם האנס היא יכולה, ואסור לו לגרש אותה בלי הסכמתה. תהליך זה נעשה כדי לדאוג לה שלא תישאר לבד. החשש הטבעי הוא שבת שנאנסה עלולה להישאר רווקה זקנה שאף אחד לא ירצה אותה, ולכן באופן פשוט התורה דאגה לה, אך זה תלוי ברצונה המוחלט. בפועל דבר זה לא נוהג היום, שודאי שאף בת לא רוצה להתחתן עם האנס שלה. בפועל מעמד האשה ביהדות זכה לדיונים רבים, אך אין ספק שמעמד האשה איננו נמוך ממעמד האיש. תוכל לקרוע על כך במקומות שונים ובמקורות רבים, לדוגמא אני מאוד ממליץ לך לקרוא את מאמריו של הרב יעקב אריאל, רבה של העיר רמת גן, שעסק בנושא בהרחבה, ובחיפוש קל תוכל למצוא מאמרים רבים בנושא, לדוגמא בקישור הבא: שיהיה לך לימוד פורה, ואשמח לעזור, לכוון למקום לימוד והרחבה, לענות על תשובות וכל מה שאוכל לעזור. הרב יצחק גרינבלט.
שאלה: פרגולה לסוכה: בפרגולה בה צלתה מרובה מחמתה. הלייסטים צרים (פחות מטפח) ומחוברים במסמרים אני מתכונן לפרק כל לייסט שני. האם ניתן לחבר במסמרים לשם סוכה את הלייסטים שפרקנו ולהכשיר לסוכה לשנה זו ולשנים הבאות השאלה נשאלה בהמשך לשאלה "פרגולה כשרה לסוכות"
תשובה: לא ניתן לחבר במסמרים כי סוף סוף הסוגה תשמש לכל השנה ויהיה לה דין קבע ולא דין סוכה, ולכן תמשיך לפרק כל לייסט שני ובזה תוכשר הסוכה לכתחילה.
שאלה: תשובה על גזל: לכבוד הרב א. בבית ספר שבו למדתי הדפסתי פעם דף אחד ללא רשות מהאינטרנט. האם אני צריכה להחזיר או לבקש סליחה? או שאין על כך הקפדה? ב. במהלך הלימודים שהשלמתי, המורה שלי הייתה מדפיסה לי דפים מתוך ספר כמעט ספר שלם וכך הייתי ממלאת את הדפים ולומדת מהם. האם יש בכך גזל? אם כן, כיצד אני יכולה להחזיר? ג. אני חייבת לאגד כסף.האם אני יכולה להחזיר כאשר אני מטעינה את החופשי ולא משתמשת בו במהלך החודש, וכך יתכפר לי? תזכו למצוות!
תשובה: א. לפי בירור שערכנו מחיר הדפסת דף אחד אינו שוה פרוטה, אמנם לחלק מהפוס' אף סכום מזערי זה הינו שוה פרוטה, ואף שאין חיוב השבה בזה (ועוד שיש מקם לומר שהדרך למחול בסכום זה) מ"מ יש איסור גם בגניבת שווה פרוטה, (כמבואר בשו"ע בתחילת סימן שמ"ח). ולכן לפנים משורת הדין, ובכדי לצאת מכלל ספק יש לברר עם ההנהלה אם הם מוחלים או אף מאשרים להדפיס דפים בודדים במקרה הצורך, ואם אכן הם מקפידים על כך, ודאי שיש לשלם את מחיר ההדפסה לבי"ס. ב. שאלת הבהרה: האם היה כתוב בספר היתר צילום או איסור העתקה? ג. מבואר בשו"ע שנ"ה סעיף א' שאם לא נודע לבעלים על הגניבה, ניתן להחזיר אפילו ללא ידיעת הבעלים. ולכן כיון שהכסף מגיע לאגד, ומדובר בכסף שאינך משלמת אלא לצורך החזרת הכסף לבעלים, הדבר מותר. כמובן שע"י החזרת הכסף תשובתך תתקבל ברצון. תקובל תשובתכם ברצון לפני אדון הכל, בברכת שנה טובה- הרב נועם דביר מייזלס
שאלה: שינוי בזמני שעון שבת: נהגנו בביתנו כדעת הרב אויערבך והרב עובדיה יוסף וכמובא בספר שמירת שבת כהלכתה להתיר שינוי בשעון שבת רק כאשר ממשיכים מצב קיים. טעם הדבר לכאורה שיש כאן הסרת מונע ותו לא (יביע אומר). התעורר ויכוח בביתנו אם השינוי יכול להיעשות בכל עת או רק בעת שהמצב המסויים קיים. כלומר, אם כוונתי שעון שבת למזגן שידלק בין שתיים לארבע בצהרים, ואני רוצה להאריכו עד השעה שש בצהרים, האם עלי לחכות עד השעה שתיים שהמזגן יידלק ואז להאריך או שרשאי אני להאריך את השעון (מארבע לשש) אף בשעה שתים עשרה בשעה שהמזגן לא התחיל עדיין לעבוד. הסברה להתיר היא שאם סיבת ההיתר היא הסרת המונע ולא נעשית כאן מלאכה כלל (לשון הגרש"ז) מאי נפק"מ? נשמח לשמוע דעתכם?
תשובה: לכאורה נראה שיש מקום להתיר לפי מה שכתב השש"כ (פ"יג, ס"כו) "מותר לכוון את שעון השבת בזמן שזרם החשמל מופסק גם כך שהזרם יופסק לאחר שיחובר מחדש מוקדם מכפי שהיה מכוון תחילה" נראה שאם מתיר לקרב את זמן הכיבוי בזמן שהחשמל מכובה לאחר שיודלק מכל שכן שיתיר לאחר את זמן הכיבוי בזמן שהחשמל מכובה לאחר שיודלק. אמנם באורחות שבת (ח"ג, פ"כט, ס"ט) כתב "פעמים שעשיית השינויים אינה מקרבת את זמן ההדלקה ואת זמן הכיבוי אלא מאחרת אותם ובאופן זה אין חשש מלאכה מצד עצם ההדלקה או הכיבוי רק ממשיך את המצב הקיים, ויש שכתבו בשם החזו"א שעצם השינוי בשעון נחשב כתיקון והרי זה אסור. ודע שאף הסוברים שאין בזה חשש מלאכה הורו שאין לעשות שינויים אלו אלא במקום צורך ודחק" ובהערה (כט) כתב "לענין מעשה הגרש"ז אויערבאך זצ"ל הורה לתלמידיו בישיבה שלא לעשות שינויים בשעון שבת אף באופן שהדבר מותר מן הדין פרט למקרים של צורך גדול". לגופו של ענין רואים שיש פוסקים שהתירו דבר זה אולם אף הפוסקים המתירים התירו רק בצורך גדול.     הרב עידן יוסף
שאלה: מתווה הגז: הרב. מפריע לי שאין התייחסות כמעט של רבנים למתווה הגז. זהו הנושא הגדול ביותר בימים אלו בארץ, וכמעט ואין התבטאויות בנידון של רבנים - גם של מי שלרוב מביעים עמדות על נושאים פוליטיים. כמו כן, רציתי להוסיף שדווקא מהרבנים הייתי מצפה להתבטא בכל הקשור למוסריות וליושרה - שבגינן הייתי מצפה לראות התנגדות עצומה של רבנים למתווה. מוזרה לי השתיקה, וכמו כן קשה לי להאמין שאין ליהדות ולמוביליה לומר דברים על מוסריות במהלכי הממשלה, שרבים מהם נעשים בהיחבא ותוך הטעיית הציבור.
תשובה: בתחומין לב יש התיחסות מפורשת לנושא במהדורתו הקודמת הפעם הוא מורכב מאד מצד אחד זכותנו לדרוש גז זול ותמלוגים נאים אך מצד שני יש לעודד חברות שיקדחו וימכרו ומוקדם ככל האפשר וגם הן רוצות להרויח התעמולה משני הצדדים היא חד צדדית ורק מי שיודע את כל הפרטים ומנהל מו"מ עיקש וקשה יכול לנקוט עמדה נכונה רבנים אינם תועמלנים זולים של פוליטיקאים ובעלי עסקים לכן השתיקה יפה להם
שאלה: שימוש באקסל של מקום העבודה: אני עובד כשכיר במשרד ובנוסף כעצמאי מהבית. האם אני יכול להשתמש בנוסח של מכתבים או לצורך העניין סוגי אקסל שונים ממקום עבודתי כשכיר לצורך העסק העצמאי ללא בקשת רשות? האם יש פה קניין זכויות יוצרים בכל מכתב מסמך במקום עבודתי כשכיר? מראש
תשובה: אם כוונתך למסמכים שאתה יצרת במקום העבודה נראה שהדבר מותר, אך במסמכים שאחרים יצרו כמובן אינך רשאי להשתמש ללא רשות. הרחבה: הנודע ביהודה (תניינא חו"מ סי' כד. הו"ד בפת"ש קנח,ס"ק א) דן במקרה מעניין הדומה מאוד למקרה שלך. אדם שרצה להדפיס ש"ס עם פירוש שחיבר בעצמו ושילם על כך למדפיס. לאחר ההדפסה המדפיס הוריד את האותיות של הפירוש והשאיר רק את האותיות של הש"ס והדפיס סטים נוספים של ש"ס ללא הפירוש הנ"ל, וכך בזכות ההוצאות הגדולות של בעל הפירוש יכול היה בעל הדפוס להדפיס בזול עותקים של ש"ס. הנודע ביהודה חייב את בעל הדפוס מדין נהנה, שהרי נהנה מהוצאות חברו שמימן את עבודת פועליו שסידרו את האותיות במכונת הדפוס. וביאר הנודע ביהודה שהוי זה נהנה וזה חסר משום שבגלל שמדפיס סטים נוספים של ש"ס ומוכרם בזול, ודאי שבעל הפירוש יצליח למכור פחות עותקים. במקרה שלך, מן הסתם אין נזק שייגרם למעסיק שלך ולכן זה נהנה וזה לא חסר ואינך חייב לשלם לו עבור הנאתך. אילו על ידי חומר זה אתה מקדם עסק מתחרה שיגרום להפחתת לקוחות ורווחים מהמעסיק אכן יהיה הדבר אסור לפי הנודע ביהודה. מעבר לכך, דברי הנודע ביהודה אינם מוסכמים, משום שיש אחרונים הסוברים שיש חיוב ת דמי הנאה רק כשנהנה מחפץ ממשי של חברו הנמצא בעולם אך לא על הנאה מהוצאות חברו, ועיין מאמרו של הגרז"נ גולדברג שליט"א בתחומין כרך ו (בנושא העתקת קלטות) שמרחיב בכך ומוכיח כשיטתו של הנודע ביהודה, אולם מאידך חלוקים על הנודע ביהודה כמה פוסקים חשובים וביניהם בעל ההגהות "טעם ברוך" (על הנודע ביהודה שם) וכן הישועות מלכו (סי' כב) והדברי מלכיאל (ח"ג סי' קנז).
שאלה: שבירת צלחת במסיבת האירוסין אצל האשכנזים: חברה שלי התארסה השבוע לבחיר ליבה. היא אשכנזייה אך החתן ספרדי. קיבלתי ממנה חתיכה מהצלחת השבורה כמו שנהוג אצל האשכנזים למציאת זיווג מזל אך אני ספרדייה. האם מותר לי לשמור את החתיכה מהצלחת או לא? לפי מה שהבנתי הספרדיים לא מאמינים בזה כמו האשכנזים.
תשובה: אין בזה סגולה או משהו כזה. נוהגים לשבור צלחת באירוסין זכר לחורבן, כמו ששוברים כוס בחתונה. (ורצוי שזו תהיה צלחת שכבר שבורה קצת בכדי שלא להרוס צלחת טובה). יש כאלה שלוקחים חתיכה למזכרת. את יכולה לשמור, אם את רוצה, ויכולה גם לזרוק לפח. תלוי בך.
שאלה: ברכה על קביעת מזוזות במחסן של מפעל: האם צריך לברך על קביעת מזוזות במחסן של חברה -לא ישנים ולא אוכלים שם סעודת קבע. מדובר על דלת כניסה למתחם, אולם כניסה, משרד והמחסן עצמו.
תשובה: יש מחלוקת בדבר בין הרמב"ם והרא"ש הלכה למעשה - אם המחסן ראוי לדירה, גם אם לא נוחה, הוא חייב במזוזה
שאלה: טיול בחו"ל בעשרת ימי תשובה: האם מותר לנסוע לחול למטרת טיול בעשרת ימי תשובה?
תשובה: בגמרא במועד קטן נאמר כי אסור לצאת מארץ ישראל לחו"ל לצורך טיול. רק לצורך עבודה או לימוד תורה או מצוה חשובה אחרת מותר. ואם טיול לחוץ לארץ נחשב כאיסור הרי בעשרת ימי תשובה בוודאי שיש להמנע.
שאלה: שנה מעוברת: אבי נפטר ב יז בתמוז תשע"ה לפני חודש וחצי ונקבר ב בי"ח בתמוז השנה שתבוא עלינו שנה מעוברת אמרו לנו לספור 11 חודש מיום הקבורה לאזכרה של 11 חודש ו12 חודשים (אבלות) מיום מיום הקבורה זה אומר שב י"ח באייר זה 11 חודש להפסקת שבוע לקדיש ויח בסיון סיום 12 החודשים ביח בסיון נעשה אזכרה או אחרי 13 חודש ביז בתמוז?
תשובה: נכון. רק לשים לב שהשנה מסתיימת בט"ז בסיון (יום לפני תאריך הפטירה).
שאלה: מחשבות האנושות על עתיד העולם: לכבוד הרב, בכל כמה זמן יש איזה שמועות על סוף העולם הנשענות על ראיות רעועות ולא מציאותיות וכו ברור לי שהדברים האלו לא נכונים, אך אני רוצה לשאול: למה אנשים כל הזמן מחפשים להגיד את זה?
תשובה: מי שאינו מאמין הוא במבוכה גדולה. אין לו אמון במה שסביבו. הכל הוא הווה ללא עבר וללא עתיד. לכן הדמיון יכול להפליא בו את מכותיו, או שהוא מתמסר כל כולו להווה ואז הוא חיי חיים רגעיים ללא צופן ומוסר, או שהוא מלא מחשבות ותהיות, דבר שגורם לו לאבד את הבטחון העצמי. אולם ב"ה אנו מאמינים. מאמינים שיש בורא לעולם. מאמינים שהבורא הוא מקור הטוב. מאמינים שגם כשנפגשים עם רע בעולם בסופו של דבר יש בכוח של הקב"ה להתגבר על הרע ולהשתמש בו ככוח צמיחה והעצמה של הטוב. אנו מאמינים שאותו בורא שברא את העולם ונתן לו קיצבה, הקיצבה היא רק לחיות בצורה של עולם הזה, אולם החיות כשלעצמה היא נצחית ותמשיך להתהוות ולהיות בדרך הטובה שהקב"ה יחפוץ.
שאלה: אמירת כגוונא דאינון: 1. האם בזמן אמירת "כגוונא דאינון" ו"רזא דשבת" יש לעמוד או לשבת? 2. מה הסיבה לכך?
תשובה: "כגונא" הוא קטע מהזוה"ק פרשת תרומה שנהגו החסידים לאומרו בליל שבת, וכן מנהג "ספרד". קריאתו הוזכרה לראשונה בסידור השל"ה. אין צורך לקוראו בעמידה. מכיוון שיש מן הקהילות הקוראות אותו סמוך לברכו של ערבית אז נעמדים הציבור סמוך לסופו בכדי לומר ברכו בעמידה. הרב ערן אסולין
שאלה: ענבים מכרמים של ערבים: כבוד הרב צמוד לישוב שלי יש כרמים של ערבים, רציתי לדעת האם מותר לי לקחת מהם ענבים ממש בקטנה, אשכול או שתיים? וערב טוב
תשובה: גזל הגוי אסור מן התורה
שאלה: הנקה בהיתר: לרב, אני אישה מניקה והייתי חייבת לקחת תרופה ממותקת לא כשרה דרך הפה. אמרו לי שאסור או לא כדאי להניק את הילד, כי הוא יאכל דרכי דבר לא כשר. זה נכון? הרי שתיתי את התרופה בהיתר? לכבוד הרב
תשובה: ב"ה שלו-ם וברכה מותר לך להניק כי את אוכלת גם דברים כשרים לכן זה וזה גורם וגם האיסור לך לא היה איסור. רפואה שלמה במהרה בע"ה הרב חגי בר גיורא
שאלה: אמירת סליחות סמוך לשקיעה: אני כרגע חייל בצהל וחברי לפלוגה רוצים לומר סליחות ונותנים לנו לומר סליחות לפני השקיעה בגלל שהלוז צפוף. הייתה פעם אחת שהתחלנו סליחות ממש ממש סמוך לשקיעה עד כדי כך שבאמצע הסליחות שקעה השמש, אז מה עושים במצב כזה? ואשמח גם אם הרב יוכל לומר עד מתי מותר לומר סליחות.
תשובה: אשריכם שהנכם דואגים להשתתף עם הציבור באמירת הסליחות למרות הלו"ז הצפוף. זמן אמירת סליחות הוא מחצות הלילה  חצות בתאריך שלנו, יא אלול, בירושלים חל ב12:41.נקודת חצות משתנת בהתאם למקום  ועד ל13.5 דקות  זמניות  אחר השקיעה. אמנם בזמן מנחה של יום חול יש שליטת מידת הדין, אך עדיין אין היא קשה כמידת הדין של הלילה שמצוי בו חושך ממש, ואכן אומרים בו יג מידות עד 13.5 דק' אחר השקיעה.  חזו''ע ימים נוראים עמ' ז בהערות. ה' ישמור צאתך ובואך מעתה ועד עולם.
שאלה: אם העץ לא נשתל מחדש?: אם העץ לא נשתל מחדש כגון שהוא בגינה ציבורית, ויש ספק האם נשתל בשביעית האם אסור לאכול ממנו עולמית? ישר כח ותזכו למצוות השאלה נשאלה בהמשך לשאלה "מה דינו של עץ שנשתל בשמיטה?"
תשובה: וברכת ד' עץ שניטע בשביעית יש לעוקרו בין אם ניטע בגינה פרטית או בגינה ציבורית. אלא א"כ עשו בו היתר מכירה וכדו'. כתיבה וחתימה טובה יהודה הלוי עמיחי מכון התורה והארץ
שאלה: שהחיינו על חסה: לרב, בספר בן איש חי הלכות שנה א פרשת ראה כותב מרן הרי"ח הטוב שצריך לברך שהחיינו על חסה, כמו כן על תפוז הרב אומר שתלוי במנהג. האם היום נהוג לברך על חסה או על תפוז שהחיינו?
תשובה: וברכת ד' א. לעניין התפוז כשמגיעים החדשים הם ניכרים (למרות שיש קרור) שהם חדשים ויש לברך שהחיינו על הגידול החדש שמתחדש כעת בעולם. ב. לעניין החסה יש כעת כל השנה ואין ניכר בין חדש לישן אין צורך לברך שהחיינו, אמנם היו תקופות שלא היה חסה בעולם בחורף (עד שבאו החממות), אבל היום יש כל הזמן חסה ולכן נראה שאין לברך שהחיינו. כתיבה וחתימה טובה בברכת התורה והארץ הרב יהודה הלוי עמיחי מכון התורה והארץ
שאלה: ת על קטן בבית מלון: השבת אנו נמצאים בעז"ה בשבת משפחתית בבית מלון. לפי הגדרות המלון ילד מתחת לשנתיים אינו צריך לשלם. כשעשינו את ההזמנה,לפני כחודש, ציינו שיש לנו 2 ילדים ואת השלישית לא הזכרנו שכן לא היתה בת שנתיים ולא חשבנו על כך. בשבוע שעבר היה לה יום הולדת שנתיים וחשבנו שייתכן שיש לשלם עליה. האם מעיקר הדין צריך לשלם גם עליה? ו
תשובה: "בדבר שבממון תנאו קיים" כלל תלמודי זה הינו יסוד בדיני ממונות. ומכיוון שהם קבעו את המחיר לכל גיל הם גם יקבעו כלפי איזה זמן הגיל מתייחס. אשר על כן נראה שהדבר תלוי בדעת בעלי בית המלון
שאלה: ציפורן שנפלה: נפלה לי ציפורן מתחת לכרית של סלון ואין אפשרות להרים את הכרית כי זה תפור ניסיתי הכל כדי להוציא אותה. עם כל מיני חפצים שנכנסים לאזור הכרית אבל לא הצלחתי. מה עושים??? השאלה נשאלה בהמשך לשאלה "ציפורניים שנפלו על הרצפה"
תשובה: אין מה לעשות. את לא יכולה להוציא אותה גם אישה בהריון לא תראה אותה ואין לחשוש.
שאלה: סעודת ברית חלבית: רציתי לשאול אם אפשר לקיים ברית בבוקר ויוצא אף יום שישי. האם מותר לעשות סעודת מצווה בסעודה חלבית הנחשבת כיום יותר יוקרתיות וכן בשעות הבוקר אנשים לא נוהגי לאכול בשר וכן ביום שישי לא נוהגים בבשר שכן אוכלים בשר בסעודת שבת. כיוון שראיתי שמצווה בברית לאכול דווקא בשר? ישר כח ותזכו למצוות
תשובה: ניתן לעשות את סעודת הברית חלבית. לכן אם מבחינת בעלי השמחה (סיבה כלכלית - הסעודה החלבית תחסוך להם בהוצאות) או מבחינת המוזמנים (לא נוח להם לאכול בשר בבוקר) יש סיבה להימנע מבשר, עדיין נחשבת הסעודה סעודת מצווה. הרחבה ומקורות סעודה חשובה נעשית בדרך כלל על לחם, כמו בשבת וביום-טוב. הראבי"ה (ח"ג סי' תשנ"א) ציין שאין שמחה בלא לחם ואף התירו לאפות ביו"ט במקרה מסוים לצורך ברית מילה שנעשתה בחול המועד. אף בסעודות שבת, שבה יש מצווה של כבוד ועונג, נפסק: "ואין חיוב לאכול בשר ולשתות יין בשבת, אלא לפי שמן-הסתם יש לרוב בני-אדם עונג באכילת בשר יותר מבשאר מאכלים, ובשתיית יין יותר מבשאר משקים, לכך יש להם להרבות בבשר וביין כפי יכולתם והשגת ידם". (שו"ע הרב סי' רמ"ב סע' ב'). וכן הרב שמואל אליהו (עלון קול צופייך פרשת לך לך משנת התש"ע) כתב שהיתה תקנה בירושלים שעושים סעודת ברית מילה רק בדגים ולא בבשר, כי הבשר היה בזמנם יקר ביותר. וכן בספר בארץ החיים סתהון (על סי' רס"ה סעי' י"ב) כתב ששמע מהרב מהר"ן אזולאי שעשו תקנה והסכמה בצפת שעושים סעודת הברית רק בדגים, כי דגים זול יותר מבשר, עי"ש. ומעיר הרב שמואל אליהו שזו אכן תקנה טובה וראוי לחדשה בזמננו. ובימינו לפעמים עושים את הסעודה חלבית, במיוחד אם עושים אותה בבוקר שאנשים לא רגילים לאכול בבוקר בשר או דגים. ומותר להם, העיקר שיהיה מכובד. אף שמג"א (סי' רמ"ט ס"ק ו') כתב בשם מהר"ש מלובלין שבאכילת מאכלי חלב אין יוצאין ידי מצות שמחת ברית מילה, מכל מקום כיום שהסעודה החלבית מכובדת ועשירה יוצאין בה ידי חובה כמו כן ניתן להביא יין לסעודה, ופשוט שיש בזה שמחה וכבוד לסעודה. יום טוב
שאלה: אזכרה ועלייה לבית עלמין: אמי נפטרה בכב באלול תשע"ג. השנה כב באלול תשע"ה יוצא ביום ראשון. אנחנו עולים לבית עלמין ביום ראשון.אך השאלה היא האם ניתן לערוך אזכרה עם סעודה מיד אחרי בית עלמין בכג באלול( יום ראשון בערב מיד אחרי בית עלמין). או להקדים את הסעודה ליום חמישי יט באלול. האם ניתן לערוך אזכרה במוצ"ש? אנחנו מעדות המזרח. אודה לתשובתכם
תשובה: עדיפות ראשונה במוצ"ש, עדיפות שנייה ביום ראשון בערב. תעשו מה שהכי מתאים למוזמנים.
שאלה: שלא להרבות בשיעור ההוצאה: ראיתי בילקו"י דיני הוצאה בשבת (הלכה מט ) שכתב שבעת מלחמה שבלאו הכי מטלטלין את הנשק יכולים לקחת גם תפילין. ובסימן שז הלכה כ כתב שלא להראות בשיעור הוצאה (לגבי גבאי שרוצה לתת קבלות בשבת לאנשים שבלאו הכי מטלטלין( וזה לא סותר?
תשובה: לגבי שאלתך בדין ריבוי בהוצאה, והסתירה בין פסקי הילקוט יוסף, נראה להסביר את הדברים כך: מה שכתב לגבי חייל היכול לצאת עם התפילין יחד עם הנשק אף על פי שיש בזה ריבוי בהוצאה (שלרוב השיטות הוא איסור מדרבנן)   כיוון שזה לצורך קיום מצוות הנחת תפילין שהיא מצווה מדאורייתא כתב שמותר. (וזה ע"פ פסקו של שו"ת חלקת יעקב חלק א סימן מו ע"ש). מאידך, ביחס לחלוקת קבלות לתורמים שבכל מקרה מטלטלים באיסור, אסור לגבאי לתת להם קבלה כיוון שאיסור ריבוי בשיעור ההוצאה עומד בעינו (אין שם את ההיתר של צורך מצווה כמו בתפילין). הרב דביר טובי
שאלה: שימוש בערסל בשבת: יש לי בחצר ערסל שמחובר לקליפס מברזל שמחובר לחבל שמחובר לעץ. 1. האם מותר להתנדנד בו בשבת? 2. אם נופלים עלים מהעץ כשמתנדנדים. מותר?
תשובה: לא ניתן להשתמש בערסל בשבת. הרחבה: בשו"ע סימן שלו סעיף יג נפסק שאסור להשתמש באילן, ובצידי אילן, שמא יבוא לתלוש ממנו. אך מותר להשתמש ב"צידי צדדי" האילן. במשנה ברורה (שם, ס"ק סג) מבואר שגם השימוש ב"צידי צדדי" מותר רק אם האילן עצמו לא יזוז בעת השימוש. לגבי הערסל: גם אם נאמר שהערסל עצמו מוגדר כ"צדי צדדי" האילן - עדיין אסור להתנדנד עליו, מפני שבעת הנדנוד גם החוטים זזים והם רק "צידי האילן". הרב עודד מילר
שאלה: שימוש בסבון ריחני בשבת: לרב, האם יש להסיר מערב שבת סבון ריחני מהאסלה שצובע את המים? מראש.
תשובה: אם המטרה היא שהמים יישארו ריחניים אסור, אך אם המטרה שרק בזמן השטיפה יינדף ריח מותר. אך כל זה מותנה בכך שהסבון לא צובע את המים, אם הוא צובע את המים יש להחליפו לכבוד שבת בסבון שקוף.
שאלה: טבילת נשים ביום העליה להר הבית: האם אשה יכולה לטבול בבוקר לצורך עליה להר הבית בצהרי אותו היום?
תשובה: לשואל, עניין זה שנוי במחלוקת. לענ"ד, אישה שטובלת בסוף שבעה נקיים, וכן כלה, יכולה להיכנס להר הבית רק ביום הבא (על פי ההגדרה ההלכתית של "יום"), כלומר: אם טבלה, כמקובל, אחרי צאת הכוכבים, תיכנס להר הבית רק אחרי צאת הכוכבים הבא (בפועל, מאחר שכיום אין כניסה להר הבית בלילה, המשמעות היא שמי שטובלת בלילה שבין ראשון לשני תיכנס רק ביום שלישי בבוקר). ואם טבלה לפני השקיעה - יכולה להיכנס מיד אחרי צאת הכוכבים. לעומת זאת, אישה שטבלה כבר בגלל המחזור החודשי וכעת טובלת שוב רק מחמת הטומאה הקלה בשהייתה עם בעלה ("פולטת") יכולה להיכנס להר הבית מיד אחרי הטבילה. הרחבה: הטמא שטבל נקרא "טבול יום" עד סוף יום טבילתו: טבל באמצע היום - עד צאת הכוכבים של אותו יום  טבל בלילה - עד צאת הכוכבים הבא. בחלק מהטומאות קבעה התורה שלשם השלמת הטהרה לא די בטבילה אלא צריך גם להביא קרבן, ועד אז הטמא נקרא "מחוסר כיפורים". באופן כללי "טבול יום" ו"מחוסר כיפורים" מותרים בהר הבית (כלים פ"א מ"ח, וכן שיטת רוב ככל הראשונים). ברם, קיימת שיטה בראשונים (שיטות תוספות והרא"ש, הנתמכת מפשט הסוגיה בנזיר מה ע"א) שטבול יום שהוא גם מחוסר כיפורים מחמת אותה טומאה עצמה שבגללה טבל היום - אסור להיכנס להר הבית עד סוף היום (להרחבה ראו 'שערי היכל' על מסכת זבחים מערכה עז  על דין היולדת בעניין זה ראו שם הערה 20). התקנה להמתין שבעה נקיים היא מחשש שמא האישה זבה, ולא רק נידה. זבה מדאורייתא טעונה קרבן, ועל פי זה לכאורה כל אישה בימינו הטובלת לנידתה זיבתה היא "מחוסרת כיפורים", ואינה יכולה להיכנס בעודה "טבולת יום" מחמת זיבתה. אמנם יש מקום להקל בזה מספק ספיקא: עצם הדין בזבה מסופק, משום שיש דעה המתירה לכל טבול יום להיכנס (שיטת הרמב"ם). וגם חשש הזיבה מסופק, כי החומרא להחשיב את הנשים כזבות התקבלה כמה דורות אחרי החורבן, ואפשר שהחמירו כך רק לעניין היתרה לבעלה ולא החמירו לעניין הבאת קרבן (אפילו לא מספק כ"חטאת העוף הבאה על הספק"), וממילא גם לא לעניין העלייה להר הבית, הנגזר מחיוב הקרבן, כאמור. אך לענ"ד לפחות לגבי כלה יתכן לחייב קרבן מספק, מפני שהיא טובלת לאחר מספר שנים של ראיית דם ללא מעקב, ויש יותר מקום לחשש שאכן הייתה זבה בפועל. זוהי גם דעת דודי הרב יעקב אריאל שליט"א. לעומת זאת, אישה שטבלה מטומאת נידתה זיבתה, וכעבור מספר ימים טובלת שוב רק לצורך עלייתה להר הבית, מחשש לטומאת "פולטת שכבת זרע", הרי לטומאה זו לא קבעה התורה קרבן, וממילא גם "טבולת יום" יכולה להיכנס להר הבית. ואע"פ שהיא גם "מחוסרת כיפורים" כי טרם הביאה קרבנות שהיא חייבת, כגון קרבן יולדת, אין קשר בין טבילתה כעת לבין חיובים אלה, ולא על כך החמירו הראשונים הנ"ל.